Jacob Bjerregaard (S), 2013-05-07:
Tak for det.
I de historiebøger, jeg har læst, har der ellers altid været et relativt kompliceret forhold mellem V og K, men det må være mig, der har læst forkert.
Der skal også herfra lyde et tak til Dansk Folkeparti for at rejse den her debat om religionsfrihed med det udgangspunkt, at religionsfriheden er under pres fra visse muslimske miljøer.
Det gælder ifølge forslagsstillerne i særlig grad over for de danske jøder.
Lad mig slå det helt fast, at religionsfriheden selvfølgelig udgør en hjørnesten i det danske demokrati.
Enhver har ret til at danne sin egen politiske eller religiøse overbevisning ifølge grundloven, og det er selvfølgelig vigtigt at stå fast på det.
På arbejdsmarkedet er man beskyttet mod forskelsbehandling på baggrund af religion, hvilket også er slået fast, og det er forbudt offentligt at fremsætte truende, forhånende og nedværdigende udtalelser om en gruppe personer på grund af deres tro jævnfør straffeloven. For os som socialdemokrater er det afgørende, at enhver har mulighed for i bredeste forstand at kunne vælge sin egen livsbane, og at muligheden ikke bare er et vilkår, men også et valg, uanset opvækst, social baggrund og forældrenes økonomiske situation.
Det handler både om indretningen af vores samfundsinstitutioner, om fordelingen af velstand og om rettigheder.
Derfor har vi stået i spidsen for opbygningen af et velfærdssamfund med lige uddannelsesmuligheder, fri og lige adgang til sundhed, men også med lige rettigheder til borgerne.
Homoseksuelle bliver ikke længere betragtet som sindssyge, racisme og diskrimination er i vidt omfang forbudt, ligesom det hverken længere er lovligt at slå sine børn eller udøve køns- eller aldersdiskrimination på arbejdsmarkedet.
Der er al mulig grund til at glæde sig over og værne om det.
Når vi så oplever stigmatisering eller diskrimination af minoritetsgrupper, eller når grundlæggende rettigheder som ytringsfrihed eller religionsfrihed udfordres, skal vi sige klart fra.
Det gælder også, når det handler om jøder, og det gælder også, når det handler om muslimer, kristne, hinduer osv.
Religionsfriheden er ikke eksklusiv, men gælder for alle, og sådan skal det være.
I forbindelse med denne forespørgselsdebat har Dansk Folkeparti lagt særlig vægt på danske jøders religionsfrihed.
Det er vigtigt.
Det er i et historisk perspektiv desværre ikke en ny debat.
Lad mig på vegne af Socialdemokratiet sige det krystalklart: Enhver forfølgelse, chikane eller diskrimination af vores jødiske medborgere er fuldstændig uacceptabel.
Enhver skal kunne færdes frit hvorsomhelst i Danmark, og det gælder selvsagt også for mennesker, der med deres påklædning signalerer et trosforhold, som det f.eks. er tilfældet med jøder, der har valgt at gå med kalot.
Vi skal stå vagt om et samfund med plads til forskellighed, og den opgave indebærer bl.a. at modarbejde intolerancen i alle dens afskygninger, også over for jøder.
Det er her, man vil finde Socialdemokratiet.
Forslag til vedtagelse
»Folketinget konstaterer, at religionsfriheden som en fundamental frihedsrettighed er en nødvendig og selvfølgelig forudsætning for ethvert demokrati.
Det har samtidig stor betydning for den enkeltes livsudfoldelse, at man frit kan følge den religion, man bekender sig til, frit kan skifte tro og også frit kan stå frem som ikketroende.
Folketinget tager på det kraftigste afstand fra ethvert tilfælde, hvor enkeltpersoner eller grupper gennem chikane, vold eller på andre måder forsøger at lægge pres på religionsfriheden.
Folketinget understreger, at religionsfriheden skal beskyttes ved at fastholde og styrke det fælles demokratiske værdigrundlag, som vores samfund bygger på, samtidig med at der sættes effektivt ind over for dem, der bekæmper vores grundlæggende værdier om demokrati, religionsfrihed og ligeværd.
Folketinget noterer sig med tilfredshed, at regeringen har styrket indsatsen mod bl.a. ekstremisme og hadforbrydelser.